भजन-संहिता.
67.
संगीत निरदेसक बर। तारवाले बाजा के संग। एक भजन। एक गीत। परमेसर ह हमर ऊपर अनुग्रह करय अऊ हमन ला आसीस देवय अऊ अपन मुहूं के अंजोर हमर ऊपर चमकावय— 
ताकि धरती म तोर ईछा, अऊ जम्मो जाति म तोर उद्धार के पता चलय। 
हे परमेसर, मनखेमन तोर परसंसा करंय; जम्मो मनखेमन तोर परसंसा करंय। 
देस-देस के मनखेमन खुसी मनांय अऊ आनंद के गीत गावंय, काबरकि तें मनखेमन ऊपर बिगर पखियपात के सासन करथस अऊ धरती के देस-देस के मनखेमन के अगुवई करथस। 
हे परमेसर, मनखेमन तोर परसंसा करंय; जम्मो मनखेमन तोर परसंसा करंय। 
भुइयां ह अपन फसल देथे; परमेसर, हमर परमेसर हमन ला आसीस देथे। 
परमेसर हमन ला अऊ आसीस देवय, ताकि धरती के जम्मो छोर तक मनखेमन ओकर भय मानंय। 
