भजन-संहिता.
92.
एक भजन। बिसराम दिन बर एक गीत। यहोवा के परसंसा करई अऊ हे सर्वोच्च परमेसर, तोर नांव म बाजा बजई बने बात ए, 
बिहनियां तोर मया अऊ रथिया तोर बिसवासयोग्यता के घोसना करई, 
दस तारवाला बाजा अऊ बीना के सुघर राग बजई बने बात ए। 
काबरकि हे यहोवा, तेंह अपन काम के दुवारा मोला खुस कर देथस; तोर करे गय काम के कारन मेंह आनंद के गीत गाथंव। 
हे यहोवा, तोर काममन कतेक बड़े हवंय, तोर बिचारमन कतेक गंभीर हवंय! 
अगियानी मनखे येला नइं जानंय, मुरूखमन येला नइं समझंय, 
हालाकि दुस्ट मनखे कांदी के सहीं निकलथें अऊ जम्मो दुस्ट काम करइयामन उन्नति करथें, पर ओमन हमेसा बर नास हो जाहीं। 
पर हे यहोवा, तोर सदा-सर्वदा बड़ई होथे। 
काबरकि हे यहोवा, खचित तोर बईरीमन, खचित तोर बईरीमन नास हो जाहीं; जम्मो दुस्ट काम करइयामन तितिर-बितिर हो जाहीं। 
तेंह मोर सींग ला जंगली सांड़ के सहीं ऊंच करे हस; सुघर तेल ह मोर ऊपर रितोय गे हवय। 
मोर आंखी ह मोर बईरीमन के पराजय ला देखे हवय, मोर कान ह मोर दुस्ट बईरीमन के कोलाहल ला सुने हवय। 
धरमी मनखे ह खजूर के रूख सहीं फूलही-फरही, ओमन लबानोन के देवदार सहीं बढ़हीं; 
यहोवा के घर म रोपे जाके, ओमन हमर परमेसर के अंगना म फूलहीं-फरहीं। 
ओमन बहुंत उमर होय के बाद घलो फर दीहीं, ओमन तरो-ताजा अऊ हरियर रहिहीं, 
अऊ ये घोसना करहीं, “यहोवा ह नियायी अय; ओह मोर चट्टान ए, अऊ ओमा कोनो दुस्टता नइं ए।” 
