मीका.
5.
हे सैनिक दलमन के सहर, अपन सैनिकमन ला कतार म कर ले, काबरकि हमर बिरूध एक घेरा डाले गे हवय। ओमन इसरायल के सासक के गाल म लउठी ले मारहीं। 
“पर तेंह, हे बैतलहम एपराता, हालाकि तेंह यहूदा के बंसमन म छोटे अस, तभो ले तोर म ले ही मोर बर एक झन निकलके आही जऊन ह इसरायल ऊपर सासन करही, जेकर आरंभ पुराना समय ले, प्राचीन समय ले होय हवय।” 
एकरसेति इसरायल ला ओ समय तक तियाग दिये जाही, जब तक ओ जऊन ह छेवारी होय के पीरा म हवय, एक बेटा ला नइं जनमे, अऊ ओकर बाकि भाईमन इसरायलीमन संग मिल जाय बर लहुंटके नइं आ जावंय। 
यहोवा के सक्ति ले, यहोवा अपन परमेसर के नांव के परताप ले ओह ठाढ़ होही अऊ अपन झुंड के देखरेख करही। अऊ ओमन निरभय रहिहीं, काबरकि तब धरती के छोर तक मनखेमन ओकर महानता ला जानहीं। 
अऊ ओह हमर सांति होही जब अस्सूरीमन हमर देस ऊपर हमला करहीं अऊ हमर गढ़मन म हमाहीं। हमन ओमन के बिरूध सात चरवाहा, बरन आठ सेनापति ठाढ़ कर देबो, 
जऊन मन अस्सूर देस ऊपर, निमरोद के देस ऊपर तलवार ले सासन करहीं। ओह हमन ला अस्सूर के निवासीमन ले छोंड़ाही जब ओमन हमर देस ऊपर हमला करहीं अऊ हमर सिवाना ला पार करहीं। 
याकूब के बांचे भाग बहुंत मनखेमन के बीच म होही। ओह यहोवा के पठोय ओस सहीं, कांदी ऊपर पड़ोइया बारिस सहीं होही, ओह काकरो इंतजार नइं करय या कोनो मनखे ऊपर निरभर नइं रहय। 
याकूब के बांचे भाग ह जाति-जाति के बीच अऊ मनखेमन के बीच म अइसने होही, जइसने एक सिंह ह जंगल के पसुमन के बीच म होथे, अऊ एक जवान सिंह भेड़मन के झुंड के बीच होथे, अऊ ओह ओमन के बीच ले जावत ओमन ऊपर झपटके ओमन ला चीर देथे, अऊ कोनो ओमन ला बचा नइं सकंय। 
तुम्हर हांथ ह अपन बईरीमन ऊपर जय पाय के खुसी म ऊपर उठही, अऊ तुम्हर जम्मो बईरीमन नास करे जाहीं। 
यहोवा ह घोसना करत हे, “ओ दिन मेंह तुम्हर घोड़ामन ला तुम्हर बीच म ले नास कर दूहूं अऊ तुम्हर रथमन ला घलो नास कर दूहूं। 
मेंह तुम्हर देस के सहरमन ला नास कर दूहूं अऊ तुम्हर जम्मो गढ़मन ला टोर दूहूं। 
मेंह तुम्हर जादू-टोना ला खतम कर दूहूं अऊ तुमन फेर कभू जादू-टोना के बात नइं करहू। 
मेंह तुम्हर मूरतीमन ला अऊ तुम्हर बीच ले तुम्हर पबितर पथरामन ला नास कर दूहूं; तुमन फेर कभू अपन हांथ ले बनाय चीजमन के अराधना नइं करहू। 
जब मेंह तुम्हर सहरमन ला बिनास करहूं त मेंह तुम्हर बीच ले तुम्हर असेरा नांव के खंभामन ला उखान फेंकहूं। 
मेंह गुस्सा अऊ कोरोध म ओ जातिमन ले बदला लूहूं जऊन मन मोर बात ला नइं माने हवंय।” 
