उत्तम गीत.
5.
हे मोर बहिनी, मोर दुलहिन, मेंह अपन बारी म आ गे हंव; मेंह अपन लोहबान ला अपन मसाला संग संकेल ले हंव। मेंह मंधरस सहित अपन मधु-छत्ता ला खा ले हंव; मेंह अपन अंगूर के मंद अऊ दूध पी ले हंव। सहेलीमन हे सहेलीमन खावव अऊ पीयव; अपन बड़े मया से पीयव। 
में तो सुते रहेंव, पर मोर मन ह जागत रिहिस। सुन! मोर मयारू ह कपाट ला खटखटावत हे अऊ कहत हे, “हे मोर बहिनी, मोर मयारू, मोर पंड़की, मोर उत्तम जन! मोर बर कपाट ला खोल। मोर मुड़ ह ओस म, अऊ मोर चुंदी ह रथिया के नमी म भीग गे हवय।” 
मेंह अपन ओनहा ला उतार चुके हंव— का ओला फेर पहिर लंव? मेंह अपन गोड़ ला धो डारे हंव— का ओला फेर मईला करंव? 
मोर मयारू ह अपन हांथ ले कपाट के सिटकिनी ला धक्का देवथे; मोर हिरदय ह ओकर मया बर छलकत हे। 
मेंह अपन मयारू बर कपाट ला खोले बर उठेंव, अऊ मोर हांथ ले लोहबान चूहत रिहिस, मोर अंगठीमन ले लोहबान ह बेड़ी के मुठ म बह गीस। 
मेंह अपन मयारू बर कपाट ला खोलेंव, पर मोर मयारू ह वापिस चल देय रिहिस; ओह चले गीस। ओकर जाय ले मोर मन ह बियाकुल होईस। मेंह ओला खोजेंव, पर नइं पायेंव। मेंह ओला बलाएंव, पर ओह जबाब नइं दीस। 
जब पहरेदारमन सहर म पहरा देवत रिहिन, त ओमन मोला भेंटिन। ओमन मोला मारिन अऊ मोला घायल कर दीन; ओ सहर के दीवारमन के पहरेदारमन, मोर ओढ़ना ला लूटके ले गीन। 
हे यरूसलेम के बेटीमन, तुमन मोर ले वायदा करव— कहूं तुमन ला मोर मयारू ह मिल जावय, त तुमन ओला बताहू कि मोला मया के रोग हो गे हवय। 
हे माईलोगन म परम सुन्दरी, तोर मयारू ह आने मन ले कोन बात म उत्तम हवय? तोर मयारू ह कोन बात म आने मन ले बने अय, कि तेंह हमन ला अइसने वायदा करवात हस? 
मोर मयारू ह हंसमुख अऊ चमकीला ए, ओह दस हजार मनखे म उत्तम अय। 
ओकर मुड़ ह सुध सोन के सहीं अय; ओकर चुंदी ह लहर सहीं अऊ कऊआ सहीं करिया हवय। 
ओकर आंखीमन पंड़कीमन सहीं अंय जऊन मन बोहावत पानी के तीर म, दूध म धोवाके, माला म पीरोय जेवर सहीं कतार म हवंय। 
ओकर गालमन खुसबू देवत मसाला के दसना सहीं अंय। ओकर ओंठ ह कुमुदिनी फूल सहीं अय जेमा ले लोहबान चूहत रहिथे। 
ओकर बाहांमन पुखराज ले सजे सोन के छड़ सहीं अंय। ओकर देहें ह नीलमनि ले सजे चमकत हाथी-दांत सहीं अय। 
ओकर गोड़मन सुध सोन के नीव म बईठाय संगमरमर के खंभामन सहीं अंय। ओकर रूप ह लबानोन के सहीं हवय, अऊ देवदार के सहीं मनोहर हवय। 
ओकर मुहूं के अपन मिठास हवय; ओह हर किसम ले मयारू ए। हे यरूसलेम के बेटीमन, येह मोर मयारू ए अऊ येह मोर संगी अय। 
